ད་ལྟའི་སོག་པོའི་གེ་སར་སྒྲུང་གི་ནང་དོན་གྱི་ཆ་ནས་བལྟས་ན།སོག་རིགས་རང་གིས་ཁ་གསབ་བྱས་པའི་གཏམ་རྒྱུད་ཁྱད་མཚར་ཅན་མང་པོ་ཡོད།དཔེར་ན།གེ་སར་རྒྱལ་པོ་མཆོག་གིས་ཉིན་ཞག་གཅིག་ལ་མི་བདུན་བརྒྱ་དང་རྟ་བདུན་བརྒྱ་ཁ་ཟས་བྱེད་པའི་དུག་སྦྲུལ་ནག་པོ་བདུན་བདུད་ཀྱི་སྤྲུལ་པ་རྨེག་མེད་བཟོས་པའི་གཏམ་རྒྱུད་དང་།ཡང་བྱིས་པའི་ལྕེ་འབའ་ཞིག་ཁ་ཟས་བྱེད་པའི་གདོན་འདྲེ་བླ་མ་དང་ལུས་ཕུང་རི་བཞིན་ཆེ་ལ་འགྲོ་བ་གསོན་མིད་བྱེད་པའི་རྒྱ་སྟག་ནག་ཁྲ་བདུད་ཀྱི་སྤྲུལ་པ་བཅས་བཏུལ་བའི་ལོ་རྒྱུས།དེ་མིན་གདོན་འདྲེ་བླ་མའི་རྫུ་འཕྲུལ་གྱིས་གེ་སར་ཉིད་བོང་བུར་བསྒྱུར་ཀྱང་སེང་ལྕམ་འབྲུག་མོའི་རོགས་སྐྱོར་ལ་བརྟེན་ནས་གེ་སར་མཆོག་ཕྱིར་རང་གཟུགས་མངོན་ཏེ་ཕྱི་གོས་བླ་མའི་མནའ་བཟའ་གྱོན་པའི་གདོན་འདྲེ་དེ་རྩ་མེད་དུ་བཏང་བའི་ལོ་རྒྱུས་བཅས་པ་ལྟ་བུའོ།།སོག་པོའི་གེ་སར་སྒྲུང་ནང་གི་གཏམ་རྒྱུད་འདི་དག་ལ་མཚོན་ན་བོད་ཀྱི་གེ་སར་སྒྲུང་ནང་དུ་མཐོང་མ་མྱོང་།ཁྱད་པར་དུ་གེ་སར་རྒྱལ་པོ་བོང་བུར་བསྒྱུར་བའི་གཏམ་རྒྱུད་ནི་གཏན་ནས་མཐོང་མ་མྱོང་།གོང་གསལ་འདི་དག་ཐམས་ཅད་སོག་རིགས་རང་གིས་ལོ་རྒྱུས་ཀྱི་ཆུ་རྒྱུན་རིང་པོའི་ནང་རང་མི་རིགས་ཀྱི་གོམས་སྲོལ་དང་ཁྱད་ཆོས་ལྟར་གསར་རྩོམ་བྱས་པ་ལགས།ད་དུང་སོག་པོའི་གེ་སར་སྒྲུང་ནང་དུ་གླིང་གི་དཔའ་རྟུལ་སུམ་ཅུ་ལས་གཞན་མི་སྣའི་གཟུགས་བརྙན་གསར་པའང་རྟོག་བཟོ་བྱས་ཡོད།དཔེར་ན།གེ་སར་གྱི་དཔའ་རྟུལ་པོ་ཐུན་དང་སུའི་མེ་ཨར་རམ་སུན་སུ་ཨར་ལྟ་བུ།གེ་སར་རྒྱལ་པོའི་བཙུན་མོར་ཨ་ཀྲུའུ་མོ་རི་ཀུན་ཟེར་བ་སོགས་བོད་ཀྱི་གེ་སར་སྒྲུང་ནང་དུ་མཐོང་མ་མྱོང་།སོག་པོའི་གེ་སར་སྒྲུང་གི་རྩོམ་སྟངས་ཀྱང་བོད་ཀྱི་གེ་སར་སྒྲུང་དང་མི་འདྲ་བར་ཁྱད་པར་ཆེན་པོ་ཡོད།བོད་ཀྱི་གེ་སར་སྒྲུང་ནི་བཅད་ལྷུག་སྤེལ་མའི་རྩོམ་སྟངས་བཀོལ་ཡོད་པ་དང་།སོག་པོའི་གེ་སར་སྒྲུང་ནི་སྒྱུར་སྒྲུང་ལས་གཞན་ཐམས་ཅད་ཚིག་ལྷུག་ཁོ་ནའི་རྩོམ་སྟངས་བཀོལ་ཡོད།ཡིན་ནའང་དམངས་ཁྲོད་དུ་གེ་སར་སྒྲུང་ཤོད་པའི་སྐབས་སུ།ཚིགས་བཅད་ཀྱང་སྤྱོད་བཞིན་མཆིས།གལ་སྲིད་བོད་ཀྱི་གེ་སར་སྒྲུང་ཐམས་ཅད་ཇི་མ་ཇི་བཞིན་དུ་བསྒྱུར་བ་ལས་གསར་བཟོ་ཅི་ཡང་མེད་པའི་དབང་དུ་བཏང་ན།སོག་པོའི་གཏམ་རྒྱུད་གསར་པ་དང་མི་སྣའི་གཟུགས་བརྙན་གསར་པ།རྩོམ་སྟངས་གསར་པ་དག་ཀྱང་བྱུང་ཐབས་མེད་པ་རེད།སོག་པོའི་གེ་སར་སྒྲུང་འདིའི་གྲུབ་རིམ་ནི་ཐོག་མར་བོད་ཀྱི་གེ་སར་སྒྲུང་གི་རྨང་གཞིའི་སྟེང་སོག་རིགས་རང་གི་དཔའ་བོ་དང་རི་ཆུའི་གཏམ་རྒྱུད་མང་པོ་གསར་རྩོམ་བྱས་ཏེ་མཇུག་མཐར་སོག་རིགས་རང་གི་ས་གནས་ཁྱད་ཆོས་ལྡན་པའི་གེ་སར་སྒྲུང་གྲུབ་པ་རེད་ཅེས་བཤད་ཆོགའདིར་ངེད་ཅག་ལ་ལོ་རྒྱུས་ཀྱི་ལག་ལེན་ནང་བདེན་དཔང་བྱས་པ་ལྟར་ན།གལ་ཏེ་རིགས་སོ་སོའི་མི་དམངས་མང་ཚོགས་ཡོངས་ཀྱིས་དགའ་བསུ་བྱེད་པའི་དམངས་ཁྲོད་ཀྱི་ཕུལ་བྱུང་རྩོམ་རིག་ཅིག་ཡིན་ཕྱིན་མི་རིགས་བར་དང་ཡང་ན་རྒྱལ་ཁབ་བར་ཡང་བརྒལ་ཐུབ་པ་མ་ཟད།མི་རིགས་གཞན་དང་རྒྱལ་ཁབ་གཞན་དུ་དར་ཁྱབ་ཏུ་སོང་སྟེ་རྩ་བ་ཟུག་པ་དང་མེ་ཏོག་བཞད་དེ་འབྲས་བུ་ཡང་སྨིན་ཐུབ་ལ།ད་དུང་མི་རིགས་གཞན་དང་རྒྱལ་ཁབ་གཞན་ཞིག་གི་རྩོམ་རིག་དུའང་འགྱུར་ཐུབ།བོད་གངས་ཅན་གྱི་ཕུལ་བྱུང་རྩོམ་རིག་གེ་སར་སྒྲུང་ལ་མཚོན་ན།རང་རེའི་རྒྱལ་ཁབ་ཀྱི་སོག་རིགས་དང་ཧོར་རིགས་འཇང་རིགས་པེ་རིགས་ས་ལར་རིགས་ཡུའི་ཀུའུ་རིགས་ཕུའུ་སྨི་རིགས་བཅས་ལ་ཡང་ཁྱབ་དང་ཁྱབ་བཞིན་ཡོད།འདི་ནི་བོད་རིགས་མི་དམངས་ཀྱིས་མིའི་རིགས་ཀྱི་སྤྱི་ཚོགས་ལ་ཕུལ་བའི་ལེགས་སྐྱེས་བསམ་གྱིས་མི་ཁྱབ་པ་ཞིག་གོ།